Penturaivo kuohahti Ylen lastenohjelman takia – kaivattu hahmo tv-ruutuun sunnuntaina

Ryhmä Haun uusi jäsen nähdään tulevana sunnuntaina.

Erityisesti perheen pienimpien suosikkiohjelma, Ylen esittämä Ryhmä Hau joutui elokuun alussa kohun keskelle. Ohjelman trailerissa paljastettiin tuolloin, että Ryhmä Hau saisi pentujoukkoonsa uuden hahmon.

Valpas on chihuahua-rotuinen.­

Ensimmäinen jakso tuli ja meni, mutta chihuahua-rotuista Valpasta ei näkynyt. Nuorten fanien ja heidän vanhempiensa keskuudessa repesi penturaivo.

– Tytär puhui siitä koko kesän. Laskimme viikkoja, lopussa päiviä. Hän piirsi kuvia uudesta hahmosta. Itkuhan siitä tuli, kun uutta pentua ei tullutkaan, viisivuotiaan Marien äiti Cordula Tröster kertoi IS:lle elokuussa.

Nyt Yle Areenan sivuilta selviää, että tänä sunnuntaina nähtävässä Ryhmä Hau -jaksossa uusi pentuhahmo esitellään vihdoin yleisölle. Seitsemännen jakson nimi on kuvainnollisesti Valpas liittyy joukkoon.

Ryhmä Hau on monen perheen pienimmän suosikkiohjelma.­

Pikku Kakkosen tuottaja Teija Ryösä selvitti IS:lle aiemmin, että oletus Valppaan mukana olosta jo ensimmäisessä jaksossa syntyi katsojakunnan keskuudessa.

– Ihmiset keskenään kertoivat, että siellä on uusi hahmo. Meitä pyydettiin julkaisemaan asia ja julkaisimme, että tulossa on uusi hahmo. Vasta kun saatiin materiaali, selvisi, että uusi hahmo on jaksossa seitsemän, Ryösä selvitti kohun aikaan.